René Christensen (DF), 2010-04-19:
Det er jo et område, som betyder rigtig meget for rigtig mange mennesker, og det er ikke kun for børnene, men også for deres familier og for dem, der har med børnene at gøre.
Det er sådan, at det også er et område, der er utrolig mange penge i.
Det, som vi har kigget på i forbindelse med Barnets Reform, som indeholder rigtig mange emner, er bl.a., hvad det er for en kvalitet, de her børn får, set i forhold til den store udgift.
Derfor har vi bl.a. også i forbindelse med Barnets Reform kigget på, hvordan vi kan kvalitetssikre det, når vi tager ansvaret for at fjerne et barn fra familien.
Kommunerne skal nu to gange årligt føre tilsyn med barnet i henhold til handlingsplanen.
Vi har desværre set sager, hvor børn har været anbragt uden for hjemmet, uden at der har været en handlingsplan.
Det håber vi ikke at vi skal se igen.
Det er samtidig utrolig vigtigt, selv om sagsbehandlerne og kommunerne kan være presset også tidsmæssigt, at man får fulgt op på de handlingsplaner, der ligger, og holder øje med, om børnene har en positiv udvikling både i forhold til skolegangen og i forhold til at opnå sociale kompetencer.
Vi har desværre set og kommer desværre nok også til at se det igen, at der er opholdssteder og andre steder, som desværre ikke lever op til den forpligtelse, som de har over for de børn, de har modtaget.
En anden ting, vi har lagt meget vægt på, er forholdet til plejefamilierne.
En stor del af børnene kan få stor glæde af at komme i en plejefamilie og få en oplevelse af et familieliv i stedet for at komme på en institution.
Så er det fuldstændig rigtigt, at der er nogle børn, som desværre er så skadet, inden de bliver fjernet, at en plejefamilie ikke er det rigtige sted.
Vi håber så med den her lovgivning, at vi kan få fat i de her børn tidligere, så vi ikke oplever, at børnene når at blive så skadet, inden de bliver fjernet fra hjemmet.
Der bliver nu også lukket op for, at man har mulighed for at få samtaler på kryds og tværs i et lukket forum mellem socialrådgiver, skole, SFO og andre, så man får mulighed for at samkøre de oplysninger, man har om familien og barnet, hvilket også gerne skulle styrke den tidlige indsats.
Med hensyn til plejefamilierne har de givet udtryk for, at det, de tit har manglet, er supervision og efteruddannelse.
Det er der også lagt op til i forslaget her at de skal have.
Der er nemlig lagt op til, at de familier skal have mulighed for at få hjælp og vejledning.
Det er sådan, at det at modtage et barn i en familiepleje er en udvikling.
Man kan modtage et spædbarn, og pludselig viser det sig, at barnet har ADHD, asperger eller andet, og derfor skal familien selvfølgelig have mulighed for at dygtiggøre sig, så den også kan være klædt på til de udfordringer, der er.
Alt i alt vil vi sige, at det her forslag er et rigtig godt forslag til at sikre, at børnene får en bedre kvalitet i de ting, som vi henviser dem til, samtidig med at det personale, der har med dem at gøre, kan blive dygtigere.
Vi får også gjort det på opholdsstederne, at der bliver mere tilsyn af virksomhedsplaner og andet.
Vi har desværre set opholdssteder, hvor der har været et pædagogisk grundlag og skoletilbud, dengang de blev oprettet, men hvor lederen og personalet er udskiftet, og pludselig falder den ånd, der har været på stedet, væk.
Her håber vi meget, at de uanmeldte tilsyn kan være med til at rette op på det.
Så alt i alt ser vi fremad, og vi vil følge Barnets Reform nøje for at se, om vi får den positive udvikling, som vi gerne skulle have.